SL Uradni list Evropske unije C 279/9

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 279/03)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„BAREGES-GAVARNIE“

ES št.: FR/PDO/005/0306/30.7.2003

ZOP ( X ) ZGO ( )

Ta povzetek je zgolj informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba v državi članici:

Naziv: Institut National des Appellations d'Origine Naslov: 51, Rue d'Anjou F-75008 Paris Telefon: (33) 153 89 80 00 Telefaks: (33) 142 25 57 97 E-naslov: info@inao.gouv.fr

2. Vlagatelj:

Naziv: Association Interprofessionnelle du Mouton Barèges-Gavarnie Naslov: Maison des Associations — Soucastets F-64120 LUZ SAINT-SAUVEUR Telefon: (33) 562 92 32 16 Telefaks: — E-naslov: — Sestava: proizvajalci/predelovalci ( X ) drugi ( )

3. Vrsta proizvoda:

Skupina 1.1. – Sveže meso in drobovina

4. Specifikacija (povzetek zahtev iz člena 4(2))

4.1 Ime: „Barèges-Gavarnie“

4.2 Opis: Sveže meso odraslih ovnov in ovac, ovac, starih od 2 do 6 let, ali skopljenih samcev, imenovanih „doublon“ in starejših od 18 mesecev.

Trup ovce tehta najmanj 22 kg, trup doublonov pa najmanj 23 kg.

Trup je visok in vitek, stegna so podolgovata in ploščata, hrbet je širok. Podkožno maščobno tkivo je belo.

Meso je izrazito rdeče barve, barva je enakomerna, živa in sijoča. Je marmorirano brez odvečne maščobe. Nima močnega vonja ovčjega mesa ali mastnega znoja, ki se pomeša z volno.

4.3 Geografsko območje: Meso je pridobljeno iz živali, ki so se skotile, so bile rejene in zaklane na geografskem območju, ki ga sestavljajo naslednje občine departmaja Hautes-Pyrénées: Barèges, Betpouey, Chèze, Esquièze-Sère, Esterre, Gavarnie, Gèdre, Grust, Luz-St-Sauveur, Saligos, Sassis, Sazos, Sers, Viella, Viey, Viscos, Vizos in del občine Cauterets.

Znotraj tega območja proizvodnje je opredeljeno „območje planinskih pašnikov“, na katerem morajo živali obvezno bivati v poletnem obdobju.

4.4 Dokazilo o poreklu: Vsak gospodarski subjekt podpiše izjavo o sposobnosti pri „Institut national des appellations d'origine“ (INAO), ki službam INAO omogoča pregled nad vsemi gospodarskimi subjekti, ki imajo pravico do označbe.

Ovčje črede sestavljajo živali, priznane glede na specifikacijo označbe. Primerne živali se označijo z oznako na obeh ušesih pred prvim odhodom na planinske pašnike.

Vsak rejec vodi register, imenovan „seznam primernih živali“.

Žival, ki je priznana za primerno in izločena iz črede za klavnico, spremlja odvzemni list, ki jo izpolni rejec.

Klavnice vodijo registre vstopov in izstopov, ki omogočajo določitev izvora in destinacije ovac in mesa.

Zgoraj navedeni registri so na voljo uslužbencem, pristojnim za nadzor.

Samo trupi, označeni s posebnim identifikacijskim znakom živali, so predmet organoleptičnega pregleda. Trupi, ki so v skladu s specifikacijo označbe, so na obeh straneh označeni s trakom, na katerem je s črnilom napisana kratica „B-G“.

Trup in razsekane kose spremlja etiketa, ki zagotavlja identifikacijo mesa.

4.5 Metoda pridobivanja: Živali morajo biti skotene, vzrejene in zaklane na geografskem območju iz točke 4-3.

Pasma in čreda

Črede morajo sestavljati samo ovni in ovce pasme barégeois. Genetska selekcija mora ustrezati praksam svobodne paše na planinskih pašnikih. Skupno število ovčje črede, prisotne na kmetijskem gospodarstvu, mora biti v skladu s specifikacijo označbe. Vsaka čreda vključuje vsaj enega ovna rase barégeois na 50 ovac in mora glede na dejansko število ovac vključevati najmanj 20 % skopljenih samcev (doublonov) vseh starostnih skupin. Rejec zadrži ovčice za obnovo iz svoje črede v najmanjšem deležu 30 % števila ovac. Vsaka žival mora biti v staležu kmetijskega gospodarstva neprekinjeno prisotna vsaj 12 mescev. Boj mora biti naraven. Skopitev se opravi po spustitvi mod v modnik.

Oskrba črede in pastirske prakse

Reja živali mora potekati glede na letne čase in rast trave ter glede na višino in izpostavljenost pašnikov. Skupna obremenitev z živalmi na kmetijskem gospodarstvu ne sme presegati 1,4 GVŽ/ha, pri čemer se planinski pašniki in vrtače v izračunu upoštevajo največ 180 dni/leto. Travniki se uporabljajo za košnjo ali pašo. Glede na prakse prednikov življenje živali v letu vključuje 4 zaporedne faze.

Zimsko obdobje: od 1. novembra do 31. marca, živali bivajo na najnižji točki kmetijskega gospodarstva, v ovčjih stajah v bližini vasi. Dostop do paše na ekstenzivno gojenih travnikih je obvezen takoj, ko to omogočajo podnebne razmere.

Vmesno obdobje: spomladi in jeseni, med tema prehodnima obdobjema živali bivajo in se pasejo na sredogorskih predelih, imenovanih „vmesno območje“ ali območje „skednjev“. Vmesna območja so na višini med 1 000 in 1 800 m. Vsak rejec mora razpolagati s pašniško površino v tem vmesnem območju.

Paša na planinskih pašnikih: poleti, od maja do oktobra. Živali se odpeljejo na pašnike, imenovane „planinski pašniki“, ki so na višini od 1 500 do 2 800 m in katerih območje je bilo opredeljeno. Paša na planinskih pašnikih je obvezna za celotno čredo najmanj od 15. junija do 31. avgusta, razen za živali, izločene za zakol. Na planinskih pašnikih se živali pasejo popolnoma svobodno podnevi in ponoči, da bi našle potrebno hrano za svojo rast in spitanost. Da bi se živali lahko potegovale za označbo, so se morale vsaj dve poletji pasti na planinskih pašnikih. Kar zadeva skopljene samce (doublone) v času druge paše na planinskih pašnikih, se ti lahko zakoljejo šele po 1. juliju.

Da bi ohranili raznolikost divje flore, obremenitev planinskih pašnikov ne sme presegati 0,5 GVŽ/ha vseh živalskih vrst.

Prehranjevanje

Prehrano sestavlja predvsem paša na prostem na ekstenzivno gojenih travnikih, skupnih vrtačah in planinskih pašnikih.

Med zimskim obdobjem prehrano sestavljata predvsem seno in otava, pokošena na območju proizvodnje. Če v tem obdobju virov za krmo začne primanjkovati, so dovoljeni nakupi suhe krme zunaj območja proizvodnje v okviru 20 % potreb črede v tem obdobju. Poleg suhe krme je dovoljen vnos žit s celimi ali zdrobljenimi zrni za ovce in skopljene samce. V vmesni sezoni in času paše na planinskih pašnikih je dovoljena samo paša. Predvidena so nekatera odstopanja od pravil prehranjevanja za jagnjeta in sveže ojagnjene ovce.

Delno ali v celoti fermentirana krma, kot je silaža ali balirana krma, je na kmetijskem gospodarstvu prepovedana. Vendar pa lahko kmetijska gospodarstva, ki redijo čredo goved, popolnoma ločeno od črede ovac, to vrsto hrane razdelijo govedom na podlagi letnega dovoljenja, ki ga izdajo službe Institut national des appellations d'origine.

Edini dovoljeni dodatki hrani so vitamini, oligo elementi in tehnološki dodatki v lizalnih kamnih ali popolnih krmnih mešanicah za živali, mlajše od 4 mesecev.

Zakol

Da bi živalim prihranili prevelik stres in zagotovili boljšo kakovost mesa, prevoz živali od zaključka natovarjanja do začetka raztovarjanja v klavnici ne sme trajati dlje od ene ure. Zakol se opravi v roku največ 15 ur od začetka raztovarjanja. Odiranje in evisceracija se opravita posebej skrbno, tako da se ne iztrga maščobno tkivo in umažejo trupi, ki niso oprani. Celi trupi so v močno prezračevani hladilni hali izpostavljeni ohlajevanju na temperaturi med 4 in 6 °C najmanj 24 ur.

4.6 Povezava: Geografsko območje je zelo zaprto in težko dostopno, dolina je zelo izolirana zlasti pozimi. Ljudje so se morali organizirati tako, da tam živijo skoraj gospodarsko neodvisno in kar najbolj izkoriščajo naravne vire, ki so jim na voljo.

Okolje, ki je omejeno z reliefom, ima posebne podnebne značilnosti zavetnega oceanskega podnebja s kontinentalno težnjo, za katero so značilna svetloba in obdobja suše, ki so ugodna za pobiranje sena. Spremembe dejavnikov temperature in oblačnosti so vzrok vertikalne razporeditve vegetacije, ki je dobro vidna v pokrajini. Zaradi teh vplivnih okoljskih omejitev so rejci uporabili vse višinske ravni glede na letne čase in prvotni ekosistem spremenili v kmetijsko-gozdarski-pastirski sistem, ki je dobesedno oblikoval pokrajino z ohranitvijo odprtih travnatih prostorov: na teh raste zelo raznolika endemična flora.

Pastirske prakse tega posebnega sistema vzreje optimizirajo uporabo treh višinskih ravni: dno dolin pozimi, vmesno območje spomladi in jeseni, planinski pašniki poleti. Omogočajo pašo v vseh letnih časih, zlasti na planinskih pašnikih, kjer se ovce popolnoma prosto pasejo podnevi in ponoči. Vzajemno je z obstojem proizvodnje ovčjega mesa ohranjeno naravno okolje. Poleg tega se je ta sistem vzreje na območju ohranil zaradi povpraševanja po ovčjem mesu.

Meso z označbo „Barèges-Gavarnie“ temelji na lokalni pasmi: pasmi barégeois, ki obstaja samo na geografskem območju označbe. Ta pasma je del odpornih pasem osrednjih Pirenejev. Pasma se je odlično prilagodila z različnimi morfološkimi, presnovnimi in vedenjskimi značilnostmi na okoljske razmere, prakse vzreje na različnih ravneh gorskega prostora, zlasti s svojo sposobnostjo selitve na planinske pašnike, in na cilje proizvodnje mesa odraslih ovnov in ovac. Značilnosti razmnoževanja zunaj sezone, odpornost proti podnebnim razmeram, čredno vedenje, prilagojeno življenju na popolni svobodi na visokih planinskih pašnikih, odpornost proti prehranskim omejitvam pozimi in sposobnost reje ob travi so značilnosti, ki upravičujejo obstoj izbrane pasme „Barèges-Gavarnie“.

Prav pastirske prakse in zlasti življenje na prostem na planinskih pašnikih dajejo mesu odraslih ovnov in ovac te pasme njegove posebne in značilne lastnosti označbe.

4.7 Nadzorni organ:

Naziv: I.N.A.O. Naslov: 51, Rue d'Anjou F-75008 Paris Telefon: (33) 153 89 80 00 Telefaks: (33) 142 25 57 97 E-naslov: info@inao.gouv.fr Naziv: D.G.C.C.R.F. Naslov: 59, Bd V. Auriol F-75703 Paris Cedex 13 Telefon: — Telefaks: — E-naslov: —

4.8 Označevanje: Trup mora biti označen z identifikacijskim trakom, na katerem je z živilskim barvilom na obeh straneh trupa in po vsej dolžini napisana kratica „B-G“.

Trup in razsekane kose spremlja etiketa, ki vključuje:

ime označbe porekla,

navedbo „Appellation d'Origine Contrôlée“ ali „AOC“,

navedbo „doublon“, če meso izvira od skopljenih samcev, starejših od 18 mesecev,

posebno identifikacijsko številko živali,

datum zakola,

jasno navedeno ime rejca,

ime in naslov razsekovalnice ali klavnice,

navedbo „trup se lahko razseka šele 5 dni po datumu zakola“.

4.9 Nacionalne zahteve: Odlok o registrirani označbi porekla „Barèges-Gavarnie“

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.